Neuvoston yhteinen kanta 14 päivältä toukokuuta 2001, Nigeriasta



Virallinen lehti nro L 132 , 15/05/2001 s. 0001 - 0002



Neuvoston yhteinen kanta 14 päivältä toukokuuta 2001, Nigeriasta (2001/373/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, sekä katsoo seuraavaa: (1) Nigerialla on poliittisen ja taloudellisen vaikutusvaltansa, väestömääränsä ja kokonsa puolesta merkittävä kansainvälinen ja alueellinen tehtävä ja juuri nyt ratkaiseva mahdollisuus vahvistaa maan demokratiaa ja sosioekonomista kehitystä. (2) Euroopan unioni pitää hyvin tärkeinä suhteitaan Nigeriaan, joka Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen allekirjoittajavaltiona on EU:n keskeinen kumppani poliittisen, taloudellisen, kaupallisen ja kehitysyhteistyön aloilla. (3) EU pyrkii säilyttämään myönteisen, rakentavan ja johdonmukaisen lähestymistavan tukeakseen Nigeriaa sen ponnisteluissa demokratian lujittamiseksi ja sosioekonomisen kehityksen edistämiseksi. (4) EU on tyytyväinen Nigerian viranomaisten tähänastisiin saavutuksiin ja rohkaisee heitä pitämään kiinni sitoumuksestaan edistyä mainituilla aloilla, joilla on odotettavissa vielä merkittäviä haasteita, ON HYVÄKSYNYT TÄMÄN YHTEISEN KANNAN: 1 artikla 1. Tämän yhteisen kannan tavoitteena on EU:n ja Nigerian välisten molempia osapuolia hyödyttävien suhteiden lujittaminen kaikilla yhteistä etua koskevilla aloilla. 2. EU noudattaa Nigerian suhteen vakaata ja johdonmukaista lähestymistapaa, joka käsittää politiikan, talouden, kaupan ja kehitysyhteistyön alat ja jolla pyritään tukemaan ja rohkaisemaan seuraavia Nigerian omia prosesseja: a) demokratian ja ihmisoikeuksien kunnioittamisen lujittaminen; b) köyhyyden vähentäminen ja kestävien institutionaalisten uudistusten sekä sosiaalisen ja taloudellisen kehityksen toteuttaminen; c) omien voimavarojen lisääminen alueellisen yhdentymisen, rauhan, turvallisuuden ja kehityksen edistämiseksi. 3. EU katsoo, että edellä mainittujen pyrkimysten edistymisestä vastaa ensisijaisesti Nigerian liittohallitus. 2 artikla 1. EU:n ja Nigerian lujitettujen suhteiden on perustuttava yhdenvertaisuudelle, vuoropuhelulle ja yhteisille arvoille, jotka sisältävät ihmisoikeuksien kunnioittamisen, demokratian ja oikeusvaltion periaatteet ja hyvän hallintotavan. 2. Tähän on päästävä rakentavan poliittisen vuoropuhelun ja tehokkaan kehitysyhteistyön avulla. Kehitysyhteistyön lähtökohtana ovat Nigerian ensisijaiset tarpeet, köyhyyden lievittäminen ja tiivis avunantajien koordinointi Nigerian johdolla, laaja osallistuminen, tilivelvollisuus ja avoimuus. 3 artikla EU pitää seuraavia aloja EU:n tuen keskeisinä kohteina: a) Demokratiakulttuurin kehittäminen: Siihen kuuluu ihmisoikeuksien kunnioitus, suojelu ja toteuttaminen sekä tasa-arvon edistäminen yhteiskunnallisesta ja etnisestä taustasta, sukupuolesta ja uskonnosta riippumatta. Demokratiakulttuuria olisi edistettävä muun muassa seuraavasti: i) laaja osallistuminen politiikantekoon; ii) vapaan ja kaikille avoimen keskusteluilmapiirin luominen; iii) kansalaisyhteiskunnan tukeminen; iv) ihmisoikeusrikkomuksiin liittyvän sovinnonteon tukeminen. b) Institutionaalisten voimavarojen kartuttaminen: i) perustuslain tarkistaminen; ii) vaalijärjestelmä tulevia vaaleja ajatellen; iii) hyvä hallintotapa ja tehostettu ja huolellinen Nigerian omien voimavarojen hallinta; iv) talousarvion hallinnointi; v) koulutusjärjestelmän ja ammattikoulutuksen uudistus; vi) turvallisuus ja oikeussuojan takaaminen kaikille uudistamalla poliisi-, tuomioistuin- ja rangaistusjärjestelmiä; vii) asevoimien palauttaminen sille kuuluviin tehtäviin. c) Köyhyyden vähentämistä koskevat strategia-asiakirjat (PRSP): EU kannustaa ja toimii yhdessä Nigerian viranomaisten kanssa auttaakseen johdonmukaisten ja kokonaisvaltaisten köyhyyden vähentämistä koskevien strategia-asiakirjojen kehittämisessä kansalaisyhteiskunnan myötävaikutuksella. Strategia-asiakirjat ja niiden myöhemmin tapahtuva täytäntöönpano muodostavat tärkeän lähtökohdan kestäville saavutuksille köyhyyden vähentämisessä. d) Taloudellinen kasvu ja kehitys: EU kannustaa edelleen Nigerian viranomaisia jatkamaan kokonaisvaltaisia ja perusteellisia talous- ja hallintopolitiikan uudistustoimia ja talouden monipuolistamista sekä toimimaan laajalle levinneen lahjonnan torjumiseksi, jotta liike-elämälle ja sijoitustoiminnalle voidaan luoda suotuisa ympäristö. EU tunnustaa unionin vastuun ja yksityissektorin mahdollisuudet tällä alalla ottaen huomioon asiaankuuluvat EU:n välineet sekä kansainvälisissä liikesuhteissa tapahtuvan ulkomaisiin virkamiehiin kohdistuvan lahjonnan torjuntaa koskevan OECD:n yleissopimuksen. e) Nigerian voimavarojen vahvistaminen alueellisen yhdentymisen, konfliktien estämisen ja ratkaisemisen sekä kriisinhallinnan edistämiseksi Länsi-Afrikassa: EU kehittää vuoropuhelua ja kokemustenvaihtoa Nigerian kanssa yhteistä etua koskevista alueellisista kysymyksistä (mm. kriisit sekä poliittinen ja taloudellinen yhdentyminen). Afrikan konfliktien esto-, hallinta- ja ratkaisupolitiikkansa puitteissa EU tukee ja kannustaa Nigerian vahvistuneita rauhanturvavalmiuksia. 4 artikla EU huomauttaa, että on tärkeätä kannustaa: a) viranomaisten ja kansalaisyhteiskunnan laajaa osallistumista EU:n ja Nigerian väliseen kumppanuuteen ja b) muista kuin valtion toimijoista koostuvien kansalaisyhteiskunnan verkkojen perustamista, jotka ovat sitoutuneet Nigerian demokratisoimiseen ja kehittämiseen sekä EU:ssa että Nigeriassa ja vastaavasti EU:n ja Nigerian välillä. 5 artikla 1. EU pitää yllä tiivistä ja säännöllistä poliittista vuoropuhelua Nigerian kanssa. Vuoropuhelua käydään ensisijaisesti liittohallituksen kanssa, mutta siihen voisi tarvittaessa osallistua myös kansalaisyhteiskunta ja liittohallituksen suostumuksella osavaltion hallitukset. Vuoropuhelu käsittää kaikki yhteiset asiat. 2. Ensisijainen vastuu vuoropuhelun johtamisesta EU:n puolesta on jatkuvuuden takaamiseksi EU:n Nigerian-edustustojen päälliköillä. Korkean tason yhteydenpitoa on säännöllisesti. 6 artikla Neuvosto toteaa, että komissio aikoo toiminnassaan tämän yhteisen kannan tavoitteiden ja painopisteiden saavuttamiseksi toteuttaa tarvittaessa asiaankuuluvia yhteisön toimenpiteitä. 7 artikla Tämän yhteisen kannan täytäntöönpanemiseksi EU toimii tiiviissä yhteistyössä Yhdistyneiden Kansakuntien, Afrikan yhtenäisyysjärjestön, Länsi-Afrikan valtioiden talousyhteisön (ECOWAS), kansainvälisten rahoituslaitosten ja muiden asianosaisten kanssa. 8 artikla Tätä yhteistä kantaa tarkistetaan vuosittain. 9 artikla Tätä yhteistä kantaa noudatetaan päivästä, jona se hyväksytään. 10 artikla Tämä yhteinen kanta julkaistaan virallisessa lehdessä. Tehty Brysselissä 14 päivänä toukokuuta 2001. Neuvoston puolesta Puheenjohtaja A. Lindh